Haat, wraak, vat. En verder niks | Maroela Media
Brendin Horner is vermoor. Met 'n tou om die nek is hy aan 'n paal opgehang. Tydens die borgtogverhoor van sy moordenaars sing jou ondersteuners: "Kill the Boer!" – pure haat.
En jou politiek is een van wraak. Wit mense moet om verskoning vra: "Vir hul apartheid, vir hul verkragting, vir hul moord."
En van wit mense wil jy vat. "Ons het beeste nodig … 'n sinoniem van geld. Hulle moet ons miljarde en miljarde betaal," sê jy dapper buite Senekal.
Die somtotaal van jou politiek: haat, wraak en vat. En verder niks.
Jy roep die wêreld op om na Senekal deur die oë van die media te kyk. Vol bravade sê jy as daar burgeroorlog moet kom: "So be it."
En dan ontbloot jy jou aan die wêreld: haat, wraak en vat. Verder niks.
Jy bou jou politiek om wit mense. Die sondebok moet geïdentifiseer en dan uitgedryf word. As jy van wit mense ontslae raak, gaan daar 'n magiese ommekeer wees.
Verwydering van die probleem bring 'n oplossing. Van selfverantwoordelikheid is daar nie sprake nie.
Jou oplossing is, ironies genoeg, in afhanklikheid van wat met wit mense gebeur. Jou denke maak van jou lot 'n slaaf aan die hand van ander. Jou obsessie met wit mense plaas jou steeds in afhanklikheid van hulle. Van vryheid is daar in hierdie denke ook nie sprake nie.
Maar, kom ons sê 'n towerstaf word geswaai en wit mense waai. Dan sit Afrika steeds met jou en jou politiek van niks.
Julius Malema spreek EFF-ondersteuners toe. Foto: EFF/Twitter
Voor, by en ná Senekal gil jy op ons, maar jy gil in 'n koloniale taal. Daar is 'n voortsetting van koloniale denke in die taal wat jy gebruik, die klere wat jy dra en die lewenstyl wat jy nastreef. Jy is verslaaf aan dít waarteen jy veg.
Jy kyk na die geskiedenis en sien haat, wraak en vat.
Jy sien 'n Afrika wat misluk en die mislukking is die skuld van die bose kolonialiste en hul kinders wat nog hier woon.
Ek kyk na Afrika en sien 'n ander storie.
Ek sien 'n taal, Afrikaans, met 'n ryk erfenis. Met Hollands, Maleis, Duits en nog ander wat 'n Afrikataal, los van die koloniale heersers, ontwikkel het. Ons pad na vryheid was en is deur ons taal.
Jy sien uitbuiting, haat, verryking en diefstal. Ek sien ooreenkomste en verhoudinge met Afrika. Ek sien Dingaan, 'n traktaat vir grond, maar ook verraad en moord. Ek sien die mooi verhouding tussen die Voortrekkers en koning Dinuzulu en die grond wat hy aan die Voortrekkers gegee het in ruil vir hulp. Die vredesooreenkoms tussen Potgieter en koning Silkaats en die traktaat tussen koning Lobengula en Paul Kruger met verwysing na 'n ewigdurende vriendskap. Ek sien grond wat deur Potgieter van die Swazi's gekoop is en bondgenote wat saam oorlog gevoer het. Ek sien die mooi verhouding met die Barolong en die eerste Voortrekkerregering in die gebied van koning Moroka II. Ek sien 'n skriftelike ooreenkoms tussen opperhoof Tshipinare en die Republiek van die Oranje-Vrystaat. Ek sien die nuwe verhoudinge wat vandag tussen Afrikaners en Khoi-San-groepe en die Zoeloe-koning bestaan en talle ander mooi verhoudinge met swart Suid-Afrikaners op vele vlakke, van die werkplek tot in die alledaagse lewe.
Jy sien bevoorregting en koloniale verryking. Ek sien 185 kinders dood by Bloukrans, ek sien Bloedrivier en 'n trek vir vryheid. Ek sien 'n oorwinning oor die koloniale magte by Majuba tydens die Eerste Vryheidsoorlog, ek sien die Tweede Vryheidsoorlog en die smart van konsentrasiekampe. Ek sien opstaan ná die oorlog, 'n rebellie teen koloniale Engeland in 1914 en daarna die Helpmekaar-beweging. Ek sien Sanlam, Santam, Avbob, Volkskas. Ek sien die armblankekrisis in die 1930's. Ek sien die Reddingsdaadbond en Federale Volksbeleggings. Ek sien spoorlyne, fabrieke en infrastruktuur. Ek sien Yskor, Evkom, Rembrandt, Sasol, Krygkor. Ek sien die eerste MBA buite Amerika by Tukkies in Afrikaans. Ek sien die eerste hartoorplanting in die wêreld. Ek sien die Bybel in Afrikaans en Afrikaners wat betrokke is by bykans elke vertaling van die Bybel in 'n inheemse taal.
Meer onlangs sien ek Japie van Zyl by Nasa, Herman Heunis van MXit en Louis Liebenberg van CyberTracker.
Wat sien jy as jy deur jou ideologie na Afrika kyk? Niks? 'n Ideologie van niks.
Het die EFF dalk een student gehelp om te studeer? Solidariteit Helpende Hand betaal volgende jaar R50 miljoen aan studiehulp uit. Terwyl jy jou grondmagte oproep om aan te val en Clicks te breek, bou Sol-Tech 'n nuwe kampus. Terwyl EFF-grondmagte 'n dosent by Kovsies van die trappe afgooi en universiteite brand, bou ons 'n nuwe universiteit. Die EFF kondig aan dat hulle 'n skool gaan bou. Niks gebeur nie. In die Covid-19-krisistyd gaan 7 000 matrieks skool deur die Solidariteit Skoleondersteuningsentrum se Wolkskool en 125 000 ander kinders registreer by Wolkskool. Solidariteit help mense in die werkplek, AfriForum bou veiligheidstrukture en help met onderhoud aan munisipale infrastruktuur. Solidariteit Helpende Hand het 155 takke en 2 500 vrywilligers wat mense in nood help. Die FAK bewaar ons erfenis. So kan ek aangaan…
Enige iets van die EFF? Niks.
Jy doen 'n beroep op jou volgelinge om te presteer en dan skree jy "Ground forces attack!" en jy rus hulle toe met 'n anargistiese ideologie en die politiek van wraak wat tot mislukking gedoem is.
VBS Mutual Bank word geplunder. R2 miljard is van arm swart oumense gesteel en jy en jou party word geïmpliseer. Daar is hofsake teen jou oor korrupsie in Limpopo, aanranding van 'n polisieman, die afvuur van 'n vuurwapen en omstredenheid oor belastinggeld. Jy is al skuldig bevind aan haatspraak. Tot soveel as 90% van swart Suid-Afrikaners verwerp jou. Dis jou prestasie en jy het die vermetelheid om op ons te skree.
Jy en Afrikaners het wel een ding in gemeen: Ons wil nie onderdane wees nie en ons gaan dit nie wees nie. Ons erfgoed is nie te vat nie. Ons het 'n DNS van vryheid. Ons staan op, want ons sal self.
Haat, wraak en vat. Jou politiek van niks.
Julius, ons bly en ons bou. Dit gaan jou nog baie kwaad maak.
Wat jy doen, laat ons net nog meer bou. Dit is ons, ons kan nie anders nie.
Jy kan raas en blaas. Jy kan dreig en afbreek. Op die ou end staan jy steeds vir niks – haat, wraak en vat. Jou politiek is leeg.
Dirk Hermann het pas 'n boek, Ons sal self, gepubliseer wat 'n bundel is van sy ander ope briewe. Dit sluit in briewe oor Spur, die EFF en Clicks, MiWay, Sasol se rasseskema, Julius Malema, die Afrikaner se storie, die Eben Etzebeth-sage, Tumi Morake van Jacaranda FM, Discovery se rassebank, verskeie briewe oor die inperkingstyd en 'n oproep om self te doen. Die boek kan hier bestel word.
Uitstekend Dirk. Bravo!!!!
BRILJANT….!!!!!!!!!!!!!!!… BETER KAN DIT NIE GESTEL WORD!! PUIK
Baie dankie Dirk… en baie waar! Maar jy werp jou perels voor die swyne. As God nie in jou diepste siel teenwoordig is nie dan is "haat" en "niks" op die voorgrond. Daardie ellendige persoon wat jy aanspreek, is gevul met demoniese agendas… Ongelukkig lyk die heersende regering van Suid Afrika ook maar nie ver van wat jy beskryf nie en is die eintlike rassiste. Sal die Here ons nie help om as ALLE mense van ons land op te staan teen die "haat" en "niks" politiek en weer eens 'n land te bou van melk en heuning nie?? Ons… Lees meer »